CELEX: 52013PC0585
Language: lt
Date: 2013-08-12
Title: Pasiūlymas TARYBOS ĮGYVENDINIMO SPRENDIMAS kuriuo Rumunijos Respublikai leidžiama toliau taikyti specialią priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 193 straipsnio

|
			
		
		
		52013PC0585
		
			Pasiūlymas TARYBOS ĮGYVENDINIMO SPRENDIMAS kuriuo Rumunijos Respublikai leidžiama toliau taikyti specialią priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 193 straipsnio /* COM/2013/0585 final - 2013/0284 (NLE) */
			
				
		
		
			
			   	AIŠKINAMASIS MEMORANDUMAS
1.           PASIŪLYMO
APLINKYBĖS
Pagal 2006 m. lapkričio 28 d.
Direktyvos 2006/112/EB dėl pridėtinės vertės mokesčio
bendros sistemos (toliau – PVM direktyva) 395 straipsnio 1 dalį Taryba,
remdamasi Komisijos pasiūlymu, gali vieningai leisti bet kuriai valstybei
narei imtis specialių priemonių, nukrypstant nuo tos direktyvos
nuostatų, kad būtų supaprastinta PVM surinkimo procedūra
arba užkirstas kelias tam tikrų mokesčių vengimui ar sukčiavimui.
Raštu, kurį Komisija užregistravo 2013 m.
kovo 13 d., Rumunija paprašė pratęsti nuo PVM direktyvos 193
straipsnio nukrypti leidžiančios nuostatos taikymą ir
atvirkštinį apmokestinimą taikyti medienai ir medienos gaminiams.
Vadovaudamasi PVM direktyvos 395 straipsnio 2 dalimi, Komisija 2013
m. birželio 17 d. raštu pranešė kitoms valstybėms narėms apie
Rumunijos prašymą. 2013 m. birželio 18 d. raštu
Komisija pranešė Rumunijai, kad turi visą prašymui įvertinti
būtiną informaciją.
Bendrosios aplinkybės
PVM direktyvos 193 straipsnyje nustatyta, kad
paprastai pridėtinės vertės mokestį (PVM) sumoka prekes
tiekiantis ar paslaugas teikiantis apmokestinamasis asmuo. 
2009 m. Rumunijos Vyriausybė paprašė
leidimo pagal PVM direktyvos 395 straipsnį taikyti nukrypti
leidžiančią nuostatą dėl atvirkštinio apmokestinimo
tvarkos, pagal kurią prievolė sumokėti PVM toliau išvardytais
atvejais tenka apmokestinamajam asmeniui, kuriam yra tiekiamos prekės arba
teikiamos paslaugos:
- kai prekes tiekia ar paslaugas teikia
apmokestinamasis asmuo, kurio atžvilgiu taikoma bankroto procedūra,
išskyrus mažmenininkus;
- kai apmokestinamasis asmuo tiekia medienos
gaminius, konkrečiai statų mišką, apvaliąją ar
apdorotą skaldytąją medieną, malkinę medieną,
padarinės medienos gaminius, pjautinę medieną ar medžio skiedras
ir šiurkščiąją, apdorotą ar iš dalies apdorotą
medieną.
Taryba patvirtino šį prašymą ir
Rumunijai buvo leista atvirkštinio apmokestinimo tvarką pirmiau
minėto tiekimo atvejais taikyti iki 2013 m. gruodžio 31 d. Dabar
Rumunija paprašė pratęsti nukrypti leidžiančios nuostatos
taikymą ir atvirkštinį apmokestinimą taikyti medienos gaminiams.
Tačiau Rumunija neprašė pratęsti nukrypti leidžiančios
nuostatos taikymo nemokioms įmonėms.
Rumunijos miškininkystės sektorių
sudaro daug mažų perpardavėjų arba tarpininkų, kuriuos
mokesčių institucijoms labai sunku kontroliuoti. Dažnai prekės
yra tiekiamos arba paslaugos teikiamos didesnėms sėkmingai
veikiančioms įmonėms, kurias kontroliuoti lengviau. Todėl
šis sektorius labai panašus į tuos, kuriems taikomas PVM direktyvos 199
straipsnis, ir kuriuose atvirkštinis apmokestinimas pasirodė esąs
efektyvi priemonė, neturinti jokio neigiamo poveikio sukčiavimui
mažmeninės prekybos lygmenyje, kitose valstybėse narėse ar
kituose sektoriuose.
Remiantis Rumunijos Vyriausybės pateikta
informacija, atrodo pateisinama pratęsti nukrypti leidžiančios
nuostatos galiojimą. 
Pratęstas taikymo laikotarpis
turėtų būti ribotas, kad būtų galima įvertinti,
ar nepasikeitė aplinkybės, kuriomis pagrįsta nukrypti leidžianti
nuostata. Todėl siūloma, kad prašymas būtų patenkintas iki
2016 m. gruodžio 31 d. ir kad Rumunijos Vyriausybė pateiktų
ataskaitą, kurioje būtų priemonės efektyvumo apžvalga ir
sukčiavimo rizikos medienos sektoriuje įvertinimas, jei pasibaigus
šiam terminui būtų ketinama pateikti naują prašymą pratęsti
galiojimą.
2.           KONSULTACIJŲ SU
SUINTERESUOTOSIOMIS ŠALIMIS IR POVEIKIO VERTINIMO REZULTATAI
Konsultacijos su suinteresuotosiomis
šalimis
Neaktualu.
Tiriamųjų duomenų rinkimas
ir naudojimas
Nepriklausomo tyrimo neprireikė.
Poveikio vertinimas
Pasiūlyme numatyta toliau taikyti
priemonę, kuria siekiama kovoti su galimu PVM slėpimu ar vengimu,
todėl jis gali turėti teigiamo poveikio ekonomikai.
Nukrypti leidžiančios nuostatos taikymo
sritis specifinė ir siaura, todėl jos taikymas turės tik
nedidelį poveikį.
3.           TEISINIAI PASIŪLYMO
ASPEKTAI
Siūlomų veiksmų santrauka
Leidimas Rumunijai toliau taikyti
priemonę, kuria nukrypstama nuo Direktyvos 2006/112/EB, susijusią su
atvirkštinio apmokestinimo tvarkos taikymu tiekiant medienos gaminius.
Teisinis pagrindas
2006 m. lapkričio 28 d. PVM
direktyvos 2006/112/EB dėl pridėtinės vertės mokesčio
bendros sistemos 395 straipsnis.
Subsidiarumo principas
Pasiūlymas priklauso išimtinei
Sąjungos kompetencijai. Todėl subsidiarumo principas netaikomas.
Proporcingumo principas
Proporcingumo principą pasiūlymas
atitinka dėl toliau nurodytos (-ų) priežasties (-čių):
Šis sprendimas susijęs su vienai
valstybei narei jos pačios prašymu suteiktu leidimu ir nėra
privalomas.
Atsižvelgiant į ribotą nukrypti
leidžiančios nuostatos taikymo sritį, speciali priemonė yra
proporcinga siekiamam tikslui.
Pasirinkta priemonė
Siūloma priemonė – kita.
Kitos priemonės būtų netinkamos
dėl toliau nurodytos (-ų) priežasties (-čių).
Pagal 2006 m. lapkričio 28 d. Direktyvos
2006/112/EB dėl pridėtinės vertės mokesčio bendros
sistemos 395 straipsnį nukrypti nuo bendrų PVM taisyklių gali
vieningai leisti Taryba, remdamasi Komisijos pasiūlymu. Tarybos sprendimas
yra vienintelė tinkama priemonė, kadangi jis gali būti skirtas
atskirai valstybei narei.
4.           POVEIKIS BIUDŽETUI
Pasiūlymas neturi poveikio Sąjungos
biudžetui.
5.           NEPRIVALOMI DUOMENYS
Į pasiūlymą įtraukta
laikinojo galiojimo išlyga.
2013/0284 (NLE)
Pasiūlymas
TARYBOS ĮGYVENDINIMO SPRENDIMAS
kuriuo Rumunijos Respublikai leidžiama toliau
taikyti specialią priemonę, kuria nukrypstama nuo Direktyvos
2006/112/EB dėl pridėtinės vertės mokesčio bendros
sistemos 193 straipsnio
EUROPOS SĄJUNGOS TARYBA,
atsižvelgdama į Sutartį dėl
Europos Sąjungos veikimo, 
atsižvelgdama į 2006 m.
lapkričio 28 d. Tarybos direktyvą 2006/112/EB dėl
pridėtinės vertės mokesčio bendros sistemos, ypač
į jos 395 straipsnio 1 dalį,
atsižvelgdama į Europos Komisijos
pasiūlymą,
kadangi:
(1)       raštu, kurį Komisija
užregistravo 2013 m. kovo 13 d., Rumunija paprašė pratęsti nuo
Direktyvos 2006/112/EB 193 straipsnio nukrypti leidžiančios specialios
priemonės taikymą medienos gaminiams;
(2)       pagal Direktyvos 2006/112/EB
395 straipsnio 2 dalies antrą pastraipą Komisija
2013 m. birželio 17 d. raštu pranešė kitoms valstybėms
narėms apie Rumunijos prašymą. 2013 m. birželio 18 d. raštu
Komisija pranešė Rumunijai turinti visą informaciją, kuri, jos
nuomone, yra būtina prašymui įvertinti;
(3)       Direktyvos 2006/112/EB 193
straipsnyje numatyta, kad pridėtinės vertės mokestį (PVM)
mokesčių administratoriui paprastai moka apmokestinamasis asmuo,
tiekiantis prekes ar teikiantis paslaugas;
(4)       2010 m. rugsėjo 27 d.
Tarybos sprendimu 2010/583/ES Rumunijai buvo leista pagal Direktyvos
2006/112/EB 395 straipsnį taikyti nukrypstančią priemonę,
kad medienos gaminių gavėjas būtų laikomas asmeniu, kuris
turi sumokėti PVM; 
(5)       kol nebuvo gavusi ankstesnio
leidimo taikyti atvirkštinį apmokestinimą, Rumunija susidurdavo su
problemomis medienos rinkoje dėl šios rinkos pobūdžio ir joje
dalyvaujančių įmonių. Šiame sektoriuje veikia daug
smulkių įmonių, kurias Rumunijos institucijoms sunku
kontroliuoti. Rumunijos valdžios institucijų nuomone, nustačius, kad
asmuo, kuris turi sumokėti PVM yra gavėjas, šiame sektoriuje buvo
užkirstas kelias mokesčių slėpimui ir vengimui ir pagrįsta
toliau taikyti šią nuostatą; 
(6)       ši priemonė yra
proporcinga siekiamiems tikslams, nes ją numatoma taikyti ne bendrai, o
tik labai konkretiems sandoriams ir sektoriui, kuris kelia nemažai
problemų, susijusių su PVM surinkimu arba slėpimu ar vengimu;
(7)       Komisijos nuomone,
priemonės taikymas neturėtų jokio neigiamo poveikio
sukčiavimui mažmeninės prekybos lygmenyje ar kituose sektoriuose ar
kitose valstybėse narėse;
(8)       leidimas turėtų
būti ribotos trukmės – iki 2016 m. gruodžio 31 d.;
(9)       jeigu Rumunijai
reikėtų priemonės taikymo laikotarpį dar pratęsti po
2016 m., ne vėliau nei 2016 m. balandžio 1 d. Komisijai
turi būti pateikta ataskaita ir prašymas pratęsti galiojimą.
Atsižvelgiant į iki tos dienos įgytą patirtį, atliekamas
vertinimas, ar galima toliau pagrįstai taikyti nukrypti
leidžiančią nuostatą;
(10)     nukrypti leidžianti nuostata
neturi neigiamo poveikio Sąjungos nuosaviems ištekliams, sukauptiems iš
pridėtinės vertės mokesčio,
PRIĖMĖ ŠĮ
SPRENDIMĄ: 
1 straipsnis
Nukrypstant nuo Direktyvos 2006/112/EB
193 straipsnio, Rumunijos Respublikai leidžiama iki 2016 m. gruodžio
31 d. nustatyti, kad prievolė sumokėti mokestį tenka
apmokestinamajam asmeniui, kuriam tiekiamos šio sprendimo 2 straipsnyje
nurodytos prekės arba teikiamos jame minimos paslaugos.
2 straipsnis
1 straipsnyje numatyta nukrypti leidžianti
nuostata taikoma, kai apmokestinamieji asmenys tiekia medienos produktus,
įskaitant statų mišką, apvaliąją ar apdorotą
skaldytąją medieną, malkinę medieną, padarinės
medienos gaminius, pjautinę medieną ar medžio skiedras ir
šiurkščiąją, apdorotą ar iš dalies apdorotą
medieną.
3 straipsnis
Bet koks prašymas pratęsti šiame
Sprendime numatytos priemonės taikymą Komisijai pateikiamas ne
vėliau kaip 2016 m. balandžio 1 d. kartu su priemonės
efektyvumo apžvalga ir sukčiavimo rizikos medienos sektoriuje
įvertinimu.
4 straipsnis
Šis sprendimas skirtas Rumunijos Respublikai.
Priimta Briuselyje
                                                                       Tarybos
vardu
                                                                       Pirmininkas